En snøftende spytslikker i mørket
Jeg må indrømme, at jeg har en svaghed for pindsvin. Der er noget enormt tiltalende ved de små snøftende prikne væsner, som de tøffer afsted der i skumringen. Sådan har jeg haft det fra, jeg som ganske lille blev skældt ud af et pindsvin på en øde skovsti. I overraskelse over at se mig, blev den så rasende, at den på fire stive ben hoppede op og ned, mens den snøftede og hostede og harkede i rødglødende vrede. Sådan et dyr kan man kun holde af. Derfor er det også utrolig trist, at se hvordan pindsvinene er i tilbagegang. Især fordi det er så unødvendigt. Der er ingen grund til at lade robotgræsslåmaskinen køre pindsvin i smadder om natten, sneglegift hører ingen steder hjemme, og hvis vi bare sørgede for flere naturlige korridorer ville langt færre dyr miste livet på de danske landeveje.
Dræbersneglens fjende er min ven
Mange sætter derudover mælk ud til pindsvin, og det er jo alt i alt en sympatisk tanke. Men problemet er, at voksne pindsvin er laktoseintolerante. Nyfødte pindsvin drikker mælk hos deres mor og kan derfor godt nedbryde mælkesukker. Det er især om efteråret meget vigtigt for et pindsvin at tage godt og grundigt på i vægt, så de kan komme levende gennem vinterhiet. Det betyder, at du virkelig har gjort pindsvinet en bjørnetjeneste. I stedet for at gøre det mere velnæret, har du givet det dårlig mave og diarré, så det rent faktisk taber sig.
Pindsvin er insektædere fra naturens side. De har derfor brug en meget proteinholdig føde, som er fedtfattig. En skål skummetmælk passer ikke godt ind i den ligning. Hvis du vil dine pindsvin det godt, skal du i stedet sørge for, at din have er rig på kryb og kravl. Du skal med andre ord smide alt, hvad der hedder insekt- og sneglegifte i skraldespanden. Sneglegift er et særlig stort problem, for pindsvinet er et af de få dyr, der gider æde dræbersnegle. Det gør de desværre også, når de finder sneglen død og forgiftet, og det kan pindsvinene ikke tåle.
Men det er skam ikke kun for pindsvinets skyld at dette er en god ide. Pindsvin er fremragende skadedyrsbekæmpere. Et enkelt pindsvin gnasker sig snildt igennem 200 gram kryb og snegle per nat så på en enkelt måned kan den i teorien rydde hele havens bestand. Selvfølgelig æder pindsvinene også andre kryb, men enhver forbundsfælle mod dræbersneglen er en ven af mig. Samtidig bidrager pindsvin også til en have med et mere velbalanceret økosystem og de kan endda øge biodiversiteten ved at forhindre enkelte skadedyr i at overtage alt. Ikke dårligt af en lille snøftende insektæder.
Men først og fremmest skal pindsvinet passes på fordi det er et fantastisk dyr. I 15 millioner år har der tøffet små stikkende fyre rundt på jordkloden, det ville være forfærdeligt hvis de ikke er der i fremtiden... og så er man jo nødt til at elske et dyr der smører sig selv ind i egen spyt. Hurra for spytslikkeren i havet.
​Udgivet i samarbejde med Pindsvinevennerne www.pindsvin.dk - de gør et fremragende stykke arbejde :-)